На основу члана 40. став 5. Закона о странцима („Службени гласник РС”, бр. 24/18 и 31/19) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д БУ

о изменама и допунама Уредбе о критеријумима за одређивање категорија странаца и категоријама странаца којима се привремени боравак у Републици Србији може одобрити независно од основа за одобрење привременог боравка

Члан 1.

У Уредби о критеријумима за одређивање категорија странаца и категоријама странаца којима се привремени боравак у Републици Србији може одобрити независно од основа за одобрење привременог боравка („Службени гласник РС”, број 13/20) у члану 2. став 1. после тачке 3) тачка се замењује тачком и запетом и додаје се тачка 4) која гласи:

„4) странцима који имају српско порекло. ”

После става 1. додаје се став 2. који гласи:

„Српским пореклом подносиоца захтева, у смислу ове уредбе, сматра се крвно или адоптивно сродство са претком у правој линији који је држављанин Републике Србије или држављанин држава претходница Републике Србије, односно држава чији је Република Србија правни следбеник, односно који се изјашњава или се изјашњавао као Србин. ”

Члан 2.

У члану 3. став 1. после тачке 3) тачка се замењује тачком и запетом и додају се тач. 4) и 5) које гласе:

„4) домаћа јавна исправа или страна јавна исправа која у складу са законом има доказну снагу домаће јавне исправе, којом се може утврдити српско порекло подносиоца захтева (члан 2. став 1. тачка 4) ове уредбе);

5) крштеница Српске православне цркве коју је издала епархија или парохија цркве из које се може утврдити српско порекло подносиоца захтева, односно његовог претка (члан 2. став 1. тачка 4) ове уредбе).”

Члан 3.

У члану 4. став 1. бришу се запета и речи: „у зависности од категорије,”.

На крају тачке 3) тачка се замењује тачком и запетом и додаје се тачка 4) која гласи:

„4) уговор о раду, уговор о делу или други уговор којим се доказује радно ангажовање страног држављанина у Републици Србији у складу са прописима о раду, извод о регистрацији правног лица у Републици Србији у периоду важења претходно важећег привременог боравка, чији је страни држављанин један од оснивача, уверење о стицању непокретности на територији Републике Србије, потврду о примањима у иностранству, односно уверење о коришћењу права на пензију остварену у иностранству (члан 3. став 1. тач. 4) и 5) ове уредбе).”

Члан 4.

У члану 5. став 1. мења се и гласи:

„Страним држављанима из члана 2. став 1. тач. 1, 3) и 4) ове уредбе први привремени боравак се одобрава на једну годину.”

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4792/2022

У Београду, 23. јуна 2022. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |